Lærarar: Umleið 90 (heruppi í parttíðarsett) Alment um skúlan Á skúlanum ganga samanlagt um 620 næmingar. 600 næmingar eru knýttir at dagskúlanum, sum umfatar hug-, náttúru-, búskapar-, fyrireikingar, yrkis- og serbreytina. 20 næmingar eru knýttir at merkonom- og akademilærugreinum. Samanlagt eru umleið 80 lærarar knýttir at skúlanum. Miðnám á Kambsdali hevur bæði almennandi og lestrarfyrireikandi útbúgvingar og yrkisrættaðar útbúgvingar á miðnáms- og akademistigi. Endamálið við teimum almennandi og lestrarfyrireikandi útbúgvingunum er at menna næmingarnar, so teir verða betri førir fyri at skilja seg sjálvar og onnur og at taka við avbjóðingum á sosiala, mentunarliga, lestrarliga og vinnuliga økinum. Endamálið við teimum yrkisrættaðu útbúgvinginum er at menna evnini at átaka sær arbeiðsuppgávur í serliga skrivstovu, handils- og fyrisitingarumhvørvinum. Bæði hjá teimum, sum eru í vinnu og tey, sum ætla sær at fara í starv innan t. d. skrivstovu og handil. Skúlin gevur næminginum holla fakliga vitan undir serkønari vegleiðing og eggjar honum til at hava eina kritiska tilgongd til tað, hann tekst við. Hann gerst av tí sama førur fyri at seta ymisk fyribrygdi í ein skilvísan samanhang. Miðnám á Kambsdali er úrslit av eini samanlegging av Føroya Handilsskúla á Kambsdali, sum bleiv bygdur í 1989 og Studentaskúlanum og HF-skeiðnum í Eysturoy, sum byrjaði við Gøtugjógv í 1982 og flutti í nýggjan bygning á Kambsdali í 1993. Í 2014 byrjaði út- og umbygging av skúlanum. Útbyggingin skapar betri karma og knýtir gomlu bygningarnar í enn størri mun, m. a. við felags bókasavni og starvsfólkaumráði.